Presidenti Obama njofton planet për tërheqjen e trupave nga Afganistani
Në një fjalim në Shtëpinë e Bardhë presidenti Obama i tha popullit amerikan se rrjedha e luftës ka ndryshuar
Presidenti e paraqiti vendimin e tij për të shkurtuar numrin e trupave në Afganistan, si kurorëzim i suksesshëm i politikave të tij të mëparshme ndaj këtij vendi. Zoti Obama tha mbrëmë se në fjalimin e tij të vitit 2009 në Akademinë Ushtarake West Point, kur kishte vendosur shtimin e numrit të trupave në Afganistan, ai kishte vënë objektiva të qarta. Dërgimi i 30 mijë trupave shtesë, sipas presidentit Obama, ishte bërë me qëllim luftimin e al-Kaidës, ndalimin e përparimit të talibanëve, dhe stërvitjen e trupave afgane. Ai tha se këto objektiva janë përmbushur. Presidenti Obama tha se pas këtij pakësimi fillestar të trupave, forcat tjera amerikane do të tërhiqen gradualisht nga Afganstani ndërkohë që forcat afgane fillojnë marrjen e kompetencave në çështjet e sigurisë. Misioni ynë do të ndryshojë nga një mision me rol luftarak në një mision mbështetës, tha presidenti Obama. Ai shtoi se ky proces do të përfundojë në vitin 2014. Presidenti Obama tha se tërheqja e trupave po fillon nga një pozicion i fuqishëm. Al-Kaida është nën trysninë më të madhe që nga sulmet e 11 shtatorit 2001. Ai tha se me ndihmën e Pakistanit Shtetet e Bashkuara kanë eliminiuar më shumë se gjysmën e udhëheqjes së Al-Kaidës. Falë ndihmës së forcave të zbulimit dhe forcave speciale, Shtetet e Bashkuara kanë vrarë udhëheqësin e Al-Kaidës Osama Bin Laden. Kjo ishte fitore e madhe për të gjithë ata që kanë shërbyer që nga 11 shtatori 2011 tha presidenti Obama. Në fjalimin e tij mbrëmë në Shtëpinë e Bardhë, Presidenti Obama foli edhe për sakrificat e mëdha që kanë bërë amerikanët në luftrat që u angazhua vendi pas sulmeve terroriste të 11 shtatorit 2001: Presidenti u ndal më pas në mesazhin e misionit dhe rolit të përgjithshëm Amerikan në botë. Ai iu kundërvu zërave që do të donin që Amerika të vetë-izolohej, duke mos dëgjuar rreziqet që kërcënojnë vetë ekzistencën e vendit; ndërkaq, presidenti paralajmëroi se ka të tjerë që kërkojnë që Amerika të shtrihet përtej mundësive të saj, duke iu përgjigjur çdo të keqeje jashtë vendit. Amerika, tha Presidenti, duhet të gjejë një kurs të mesëm. Ashtu si brezat e mëparshëm, amerikanët duhet të përqafojnë rolin unik të Amerikës në rrugën e historisë, por duhet ta bëjnë këtë me pragmatizëm. Zoti Obama u ndal tek angazhimi i fundit amerikan në Libi, për të cilin ai është akuzuar kohët e fundit se e ka futur vendin në një konflikt të ri, pa autorizimin e Kongresit. Kur persona të pafajshëm po masakrohen, Shtetet e Bashkuara duhet të mobilizojnë aleatët e tyre, tha zoti Obama, duke theksuar se Libia është një konflikt ku Amerika nuk ka mobilizuar asnjë nga trupat e saj tokësore. Ndërkohë që një numër republikanësh kanë filluar me intensitet fushatën në përgatitje për zgjedhjet presidenciale të vitit të ardhshëm, presidenti Obama u ndal edhe tek politikat e brendshme,duke nënvizuar se me mbylljen e këtyre luftrave, Shtetet e Bashkuara do të kenë mundësi të angazhojnë më shumë energji, fonde dhe vëmendje tek përparësitë në vend. Amerika, tha zoti Obama është një vend, i cili forcën që tregon në arenën ndërkombëtare e mbështet mbi të gjitha tek forca dhe mundësitë që u ka hapur qytetarëve të saj brenda vendit. Gjatë 10 vjetëve të fundit, Amerika ka shpenzuar një trilion dollarë në luftra, ndërkohë që vendi ishte në vështirësi ekonomike dhe borxhet thelloheshin. Tani ka ardhur koha për të investuar tek populli amerikan: Presidenti e mbylli fjalimin me një thirrje për unitet në vend. Shembulli më i mirë i kësaj, tha zoti Obama, janë veteranët. Ai përmendi një ndër oficerët e forcave speciale që asgjësuan bin Ladenin, i cili kishte vlerësuar unitetin e ekipit, si një familje e vetme në atë mision. Tani, tha presidenti, ka ardhur koha të mbyllim këto luftra, dhe të përqendrohemi në realizimin e premtimit që ofron Amerika.